គ្មាន​ការ​ស៊ើប​អង្កេត​ស្តី​អំពី​ខ្មែរឥស្លាម​ចូលរួម​ក្រុម​សកម្មប្រយុទ្ធ​នៅ​អ៊ីរ៉ាក់
ក្រុម​សកម្មប្រយុទ្ឋ​ក្នុង​ខ្សែ​អាត់​វីដេអូ​​ដែល​មាន​ចំណង​ជើង​ថា «គ្មាន​ជីវិត​ទេ​បើ​អត់​មាន​ជីហាដ​(Jihad)»​​ ​​បាន​អំពាវ​នាវ​ឲ្យ​ពលរដ្ឋ​ឥស្លាម​ចូល​រួម​សង្គ្រាម ជីហាដ (Jihad) ឬក៏​ការ​តស៊ូ​ដ៏​ពិសិដ្ឋ​ដែល​ពួកគេ​នឹង​នាំ​ទៅ​កាន់​ប្រទេស​អ៊ីរ៉ាក់។​
ភ្នំពេញ — មន្ត្រីជាន់ខ្ពស់រដ្ឋាភិបាលកម្ពុជាបានបង្ហើបនៅថ្ងៃចន្ទនេះថា រដ្ឋាភិបាលគ្មានការចាប់អារម្មណ៍និងបើកការស៊ើបអង្កេតអំពីខ្សែវីដេអូមួយដែលបានអះអាងថា មានពលរដ្ឋខ្មែរឥស្លាមបានចូលរួមជាមួយពួកសកម្មប្រយុទ្ឋឥស្លាមនៅអ៊ីរ៉ាក់។ កាលពីចុងសប្តាហ៍មុននេះ វីដេអូឃ្លីបមួយដែលត្រូវបានបង្ហោះតាមYoutube ដែលមានរយៈពេល១៣នាទីនិង២៩វិនាទីបានបង្ហាញក្រុមសកម្មប្រយុទ្ធមួយដែលនិយាយភាសាអង់គ្លេសបានយ៉ាងល្អអង្គុយនៅក្នុងតំបន់ព្រៃមួយ ដែលមានទង់ជាតិព័ណខ្មៅដែលជាសញ្ញារបស់ក្រុមរដ្ឋឥស្លាម អ៊ីរ៉ាក់ និង ស៊ីរី ដែលហៅកាត់ថា «ISIS» ។ នៅក្នុងខ្សែរវីដេអូដែលមានចំណងជើងថា «គ្មានជីវិតទេបើអត់មានជីហាដ(Jihad)» មានក្រុមសកម្មប្រយុទ្ឋម្នាក់បាននាំខ្លួនឯងថាឈ្មោះ មុតថាណា អាល យេមេនី (Muthanna Al Yemeni) មកពីប្រទេសអង់គ្លេស ដោយមានកន្សែងសនៅលើក្បាលនៅជាមួយក្រុមសកម្មប្រយុទ្ឋមួយចំនួនទៀតកាន់អាវុធអាកា៤៧អង្គុយក្នុងព្រៃមួយកន្លែង។ លោក យេមេនី បានអះអាងជាភាសារអង់គ្លេសនិងត្រូវបានបកប្រែក្រៅផ្លូវការថា «យើងមានបងប្អូនមកពីប្រទេសអ៊ីរ៉ាក បង់ក្លាដេស កម្ពុជា អូស្រ្តាលី និងចក្រភពអង់គ្លេស»។ ក្រុមសកម្មប្រយុទ្ឋក្នុងខ្សែអាត់វីដេអូនេះ បានអំពាវនាវឲ្យពលរដ្ឋឥស្លាមចូលរួមសង្គ្រាម ជីហាដ (Jihad) ឬក៏ការតស៊ូដ៏ពិសិដ្ឋដែលពួកគេនឹងនាំទៅកាន់ប្រទេសអ៊ីរ៉ាក់។ លោកឧត្តមសេនីយ៍ ខៀវ សុភ័គ អ្នកនាំពាក្យក្រសួងមហាផ្ទៃ និងលោក កៀត ច័ន្ទថារិទ្ឋ អ្នកនាំពាក្យអគ្គស្នងការនគរបាលជាតិមិនអាចទាក់ទងបានទេ។ ក៏ប៉ុន្តែលោក ផៃ ស៊ីផាន អ្នកនាំពាក្យនៃទីស្តីការគណៈរដ្ឋមន្ត្រី បានបញ្ជាក់ថា រដ្ឋាភិបាលមិនបានចាប់អារម្មណ៍នឹងវិដេអូឃ្លីបនេះទេ ហើយក៏មិនបានបើកការស៊ើបអង្កេតដែរ។ «យើងមិនមានសារះសំខាន់ណាមួយក្នុងការធ្វើការស៊ើបអង្កេតតាមអ្វីគ្រាន់តែព័តមានមួយដែលមិនអាចស្វែងរកប្រភពពិតហ្នឹងយកមកធ្វើការរាប់នោះទេ»។ លោក អាម៉ាត់ យ៉ះយ៉ា ប្រធានសមាគមអភិវឌ្ឃឥស្លាមកម្ពុជាមានប្រសាសន៍ថា លោកមិនទាន់បានឃើញខ្សែរអាត់វីដេអូនេះនៅឡើយ។ ក៏ប៉ុន្តែលោកគ្មានជំនឿថា ពលរដ្ឋខ្មែរឥស្លាមចូលរួមជាមួយពួកសកម្មប្រយុទ្ឋនៅអ៊ីរ៉ាក់ទេ។ លោកបានបញ្ជាក់ថា នៅកម្ពុជាបើមានសកម្មភាពនេះមែន យើងប្រាកដជាដឹង។ តែពលរដ្ឋខ្មែរឥស្លាមកន្លងមក ធ្លាប់ប្រទេសថៃចោទប្រកាន់ម្តងដែរថា បានចូលរួមជាមួយនឹងពួកឥស្លាមនៅភូមិភាគខាងត្បូងដើម្បីប្រឆាំងនិងប្រទេសថៃ។ «រឿងទាំងអស់ហ្នឹងខ្ញុំយល់ឃើញថា ជាការឃោសនាជា Propaganda របស់ «ISIS»តាមខ្ញុំដឹង»។ លោក ស្លេស ណាស៊ី អគ្គលេខាធិការនៃអង្កការក្រុមប្រឹក្សាឥស្លាមអភិវឌ្ឃកម្ពុជាមានប្រសាសន៍ថាពលរដ្ឋឥស្លាមនៅកម្ពុជាពុំមានទំនាក់ទំនងណាមួយនឹងក្រុមឥស្លាមជ្រុលនិយមឬក៏ក្រុមសកម្មប្រយុទ្ឋនៅអ៊ីរ៉ាក់ទេ។ «បើតាមខ្ញុំដឹងគឺដូចអត់មានពាក់ព័ន្ឋទេ។កន្លងមកហេតុការណ៏មួយចំនួនដែលកើតនៅក្នុងប្រទេសកម្ពុជាពាក់ព័ន្ឋនិងភេវកម្មភាគច្រើនជាបរទេសដែលគាត់មករស់នៅក្នុងប្រទេសកម្ពុជាហើយមួយចំនួនតូចដែលពាក់ព័ន្ឋដែលពាក់ព័ន្ឋនិងបញ្ហាហ្នឹងដូចជាអត់មានអ្វីច្រើនទេ»។ លោក ណាស៊ី បានបញ្ជាក់ទៀតថា ជនជាតិខ្មែរឥស្លាមមានចរិកស្លូតបូតនិងចំណេះដឹងនៅមានកម្រិតដែលមិនអាចចូលរួមជាមួយពួកសកម្មប្រយុទ្ឋណាមួយបានទេ៕